На основу члана 36. Закона о Заштитнику грађана („Сл. гласник РС“ бр. 105/2021) поступајући по сопственој иницијативи, Заштитник грађана доноси следећи

**ЗАКЉУЧАК**

Обуставља се испитни поступак оцене законитости и правилности рада Министарства просвете покренут по сопственој иницијативи 07. 06. 2023. године.

**Образложење**

Заштитник грађана покренуо је поступак контроле законитости и правилности рада Министарства просвете и затражио достављање извештаја о предузетим активностима из надлежности Министарства у циљу обезбеђивања једнообразног поступања свих установа образовања и васпитања у нашој земљи када је у питању ангажовање ученика ради дежурства за време наставе.

Поступајући по захтеву Заштитника грађана, Министарство је доставило Упутство за израду акта којим установе образовања и васпитања прописују мере, начин и поступак заштите и безбедности деце и ученика (даље: Упутство) које је Министарство донело 20. 05. 2022. године. У наведеном Упутству не помиње се дежурство ученика, што наводи на закључак да није могуће у установи образовања увести дежурство ученика за време наставе. Међутим, трагичан догађај који се одиграо 03. 05. 2023. године, годину дана након израде Упутства, када су настрадале ученице које су дежурале у холу школе, на жалост је показао да је пракса у неким школама у нашој земљи да се предвиђа дежурство ученика.

Имајући у виду наведено, Заштитника грађана је затражио да Министарство просвете преко надлежних школских управа упути допис/упутство/обавештење свим школама у Републици Србији у коме ће се исте обавестити да дежурство ученика за време наставе није дозвољено, те да школе које ову праксу имају одмах са истом прекину. Такође, затражио је од Министарства просвете да обавести Заштитника грађана о предузетим активностима у овом случају у складу са наведеним.

Министарство просвете обавестило је Заштитника грађана да ће до почетка школске 2023/2024. године донети акт који ће доставити свим школама у Републици Србији посредством школских управа и о томе известити Заштитника грађана. Након предузимања наведених активности, Министарство просвете је обавестило Заштитника грађана да је у акту упућеном свим основним и средњим школама у Републици Србији указало да је потребно да школе, на основу Упутства, донесу опште акте о заштити и безбедности деце и ученика које ће бити у складу са наведеним Упутством, као и да спроводе тако прописане мере којима ће се осигурати услови за безбедан боравак деце и ученика у установи и током свих активности које организује. У акту директорима школа указано је да Упутство прописује да установа утврђује распоред дежурства запослених, али да истовремено није прописана обавеза ученика да учествују у спровођењу мера које треба управо њих да заштите. У допису је наведено да је Заштитник грађана, као и знатан број родитеља указао на чињеницу да одређени број школа и даље организује дежурства ученика, због чега је Министарство просвете у акту упућеном школама подсетио директоре да организовање дежурства ученика није у складу са прописима. Додатно је затражено од директора школа да о свим мерама безбедности упознају ученике, њихове родитеље, односно друге законске заступнике, као и да ову информацију огласе на најтранспарентнији начин како би сви и непосредни и посредни учесници у систему образовања и васпитања као и друга заинтересована лица о томе били обавештени.

Имајући у виду да је након покретања испитног поступка Министарство просвете предузело активности да све директоре основних и средњих школа у Републици Србији подсети да важећим Упутством није предвиђена обавеза ученика да дежурају у школи у време наставе, односно да је свако увођење ове обавезе ученика незаконито, као и да је потребно да усагласе опште акте установе у складу са наведеним, стекли су се услови за обуставу поступка контроле законитости и правилности рада Министарства просвете у овом случају, сходно одредби чл. 36. Закона о Заштитнику грађана.

ЗАМЕНИЦА ЗАШТИТНИКА ГРАЂАНА

 Јелена Стојановић

Доставити:

* Министарству просвете, Немањина бр. 22 -26, 11 000 Београд
* у списе предмета